b'\n_START_ARTICLE_\nJedanaesti hrvatski korpus NOVJ-a\n_START_PARAGRAPH_\nJedanaesti hrvatski korpus NOVJ-a formiran je u sije\xc4\x8dnju 1944. godine. Njegovo podru\xc4\x8dje djelovanja obuhva\xc4\x87alo je Liku, Gorski Kotar, Hrvatsko primorje i Istru._NEWLINE_Na osnovu naredbe Vrhovnog \xc5\xa1taba NOV-a i POJ-a o formiranju Jedanaestog korpusa, Glavni \xc5\xa1tab Hrvatske svojom naredbom od 30. sije\xc4\x8dnja 1944. godine imenovao je \xc5\xa1tab korpusa. Za zapovjednika korpusa imenovan je Pavle Jak\xc5\xa1i\xc4\x87, za politi\xc4\x8dkog komesara Artur Turkulin. Na\xc4\x8delnik \xc5\xa1taba bio je Stanko Perhavec, a operativni \xc4\x8dasnik (na\xc4\x8delnik Operativnog odsjeka) Stevan Opsenica.\n_START_SECTION_\nSastav i zona odgovornosti korpusa\n_START_PARAGRAPH_\nPo\xc4\x8detkom 1944. godine Trinaesta divizija je imala 4 143 borca. Brojno stanje jedinica 35. divizije bilo je, sa pridatom Sedmom dalmatinskom brigadom, 3 770 boraca. Operativni \xc5\xa1tab za Istru imao je pod svojim zapovjedni\xc5\xa1tvom 1 300 boraca. Jedanaesti korpus imao je u vrijeme osnivanja 9 860 boraca u operativnim jedinicama i oko 3 500 boraca u jedinicama zapovjedni\xc5\xa1tava podru\xc4\x8dja._NEWLINE_Od ljeta 1944. pod odgovorno\xc5\xa1\xc4\x87u Jedanaestog korpusa bila je i Prva avio-baza kod Udbine._NEWLINE_Operativno podru\xc4\x8dje Jedanaestog korpusa bilo je u zoni od posebnog interesa za njema\xc4\x8dku obranu, izlaze\xc4\x87i na jadransku obalu u Kvarneru i Istri. Tu zonu njema\xc4\x8dko Vrhovno zapovjedni\xc5\xa1tvo smatralo je dijelom unutra\xc5\xa1nje linije obrane Reicha, pa joj je posve\xc4\x87ivala posebnu pa\xc5\xbenju. Isto\xc4\x8dni dio korpusne zone spadao je u zonu odgovornosti Jugoistoka, odnosno 15. brdskog korpusa Druge oklopne armije, a zapadni dio (kvarnersko zale\xc4\x91e i Istra) pripadao je zoni odgovornosti Armijske grupe C, odnosno njenog 97. korpusa. Jedinice i teritoriji Jedanaestog korpusa NOVJ-a bili su cilj brojnih njema\xc4\x8dkih operacija, i korpus je vodio svakodnevne borbe sa njema\xc4\x8dkom 188., 237., 373. i 392. divizijom, 162. turkmenskom divizijom, i Tre\xc4\x87im i \xc4\x8cetvrtim usta\xc5\xa1kim zdrugom._NEWLINE_Na zapadu, zona Jedanaestog korpusa naslanjala se na oblast Devetog, na sjeverozapadu Sedmog slovenskog, na sjeveru \xc4\x8cetvrtog, na sjeveroistoku Petog i na istoku Osmog korpusa NOVJ-a. Sa ovim susjednim korpusima Jedanaesti korpus je koordinirao svoje akcije i vodio zajedni\xc4\x8dke operacije.\n_START_SECTION_\nBorbe\n_START_PARAGRAPH_\nKorpus je formiran u zavr\xc5\xa1noj fazi velikog njema\xc4\x8dkog zimskog pothvata 1943/1944. za osiguravanje strate\xc5\xa1kih to\xc4\x8daka u jadranskom zale\xc4\x91u (Zimske operacije 1943/1944). Jedinice korpusa zahve\xc4\x87ene su operacijama Dre\xc5\xbenica i Adler II. U oblasti Like i Hrvatskog primorja, koje su dugo bile slobodne, ponovo su uspostavljene posade i komunikacijkse linije 392. njema\xc4\x8dke divizije i usta\xc5\xa1a. Glavna upori\xc5\xa1ta predstavljali su Gospi\xc4\x87, Oto\xc4\x8dac, Senj i Karlobag, vitalne komunikacije povezivale su ova upori\xc5\xa1ta sa Ogulinom na sjeveru i Kninom na jugoistoku. Snage Jedanaestog korpusa poku\xc5\xa1avale su preuzeti i zadr\xc5\xbeati inicijativu napadima na te komunikacije. U napadu na Bosiljevo krajem lipnja 1944. dijelovi Jedanaestog korpusa sudjelovali su zajedno sa dijelovima Sedmog i \xc4\x8cetvrtog korpusa. Njema\xc4\x8dko-usta\xc5\xa1ke snage poku\xc5\xa1avale su da prenesu borbena djelovanja u dubinu slobodnog teritorija, u oblast Plitvi\xc4\x8dkih jezera, Krbavsko i Lapa\xc4\x8dko polje._NEWLINE_Tijekom svibnja 1944. dijelovi Jedanaestog korpusa na\xc5\xa1li su se pod udarom njema\xc4\x8dkih pripremnih operacija za Drvarsku (Morgenstern i \xc5\xa0ah)._NEWLINE_Obostrane intenzivne akcije i protuakcije nastavljene su i tijekom ljeta i jeseni 1944. (njema\xc4\x8dki prodor u Korenicu srpnja 1944. i njegovo odbacivanje, napadi na Gra\xc4\x8dac, Li\xc4\x8dko Le\xc5\xa1\xc4\x87e, Li\xc4\x8dki Osik, \xc5\xa0iroku Kulu, u\xc4\x8de\xc5\xa1\xc4\x87e u operaciji Ratweek)._NEWLINE_Nakon Kninske operacije u prosincu 1944. i uspostavljanja fronte u ju\xc5\xbenoj Lici, 13. i 35. divizija dobile su ulogu sudjelovanja s nastupaju\xc4\x87im snagama Osmog dalmatinskog korpusa u pozadini fronte. U o\xc5\xbeujku 1945., 35. divizija istakla se u borbama u obrani Korenice i u sudjelovanju u operaciji osloba\xc4\x91anja Biha\xc4\x87a od 22. do 29. o\xc5\xbeujka._NEWLINE_U travnju 1945. rasformiran je \xc5\xa1tab Jedanaestog korpusa. Trinaesta i 43. divizija u\xc5\xa1le su neposredno u sastav \xc4\x8cetvrte armije JA, dok je 35. li\xc4\x8dka divizija rasformirana, a njenim borcima popunjene su ostale jedinice.'